Тываның Ю.Ш.Кюнзегеш аттыг ном үндүрер чери 2010 чылда уран чүүл эртемнериниң кандидады Б.К.Бүдүптүң чыып тургусканы **"Тыва үлегер домактар болгаш чечен сөстер**" деп орус-тыва дылга белеткээн номун чырыкче парлап үндүрген. Тыва үлегер домактарның болгаш чечен сөстерниң баштайгы чыындызы 1953 чылда И. Плоткинаның башталгазы болгаш О.Толгар-оолдуң редакторлааны-биле үнген... Оон бээр-ле он шаа улуг-биче чыындылар парлаттынгылаан. Оларның иштинден эң-не көскү болгаш чугула черни 1966 чылда үнген чыындының 3-кү үндүрүлгези ээлеп турар.

2010 чылда парлаттынган чыынды 2 кезектиг: 1-ги кезээнде 1966 чылда парлаттынган ном - өзек болган, а 2-ги кезээнде чырыкче үнген чыындыларга парлаттынмайн барган база үнген-даа болза, өске вариантылары кирген үлегер домактар болгаш чечен сөстер бар.

Бо удаада оларның эң-не дээжилерин силерге бараалгаттывыс.

Ада кижи оглун сактыр,

Алдын-доос кудуруун сактыр.

\*      \*      \*

Ада көрбээнин оглу көөр,

Ие көрбээнин уруу көөр.

\*       \*      \*

Ада сөзүн ажырып болбас,

Ие сөзүн ижип болбас.

\*       \*      \*

Ада турда - чон таныыр,

Аът турда - чер көөр.

\*       \*      \*

Ада чокта - чартык өскүс,

Ава чокта – бүдүн өскүс.

\* \* \*

Ада чокта – эш чок,

Аъды чокта – бут чок дег.

\* \* \*

Ады арт ажа бээр,

Сураа суг кеже бээр.

\* \* \*

Аъды чүгүрүк мактадыр,

Ады чүгүрүк хоптадыр.

\* \* \*

Ажыктыг эжиниң дузазын билбес,

Арган аъдының човаарын билбес.

\* \* \*

Ажыл соонда

Аъш-чем амданныг.

\* \* \*

Алыры амыр,

Бээри берге.

\* \* \*

Алышкылар ынаа

Хая-даштан артык.

\* \* \*

Аң түрээнде, турлаам дээр.

Кижи түрээнде, төрелим дээр.

\* \* \*

Аът багын мунуп билир,

Төрел багын кирип билир.

\* \* \*

Аштаанын уттуптар,

Доңганын утпас.

\* \* \*

Аштай-аштай, тодугга чедер,

Доңа-доңа, чылыгга чедер.

\* \* \*

Багда доң быжыг,

Сөсте шын быжыг.

\* \* \*

Бай мен дээш балдыр эъди октава,

Чок мен дээш чода эъди чиве.

\* \* \*

Бак келзе, туттунма,

Эки келзе, салдынма.

\* \* \*

Бак сагыш башка халдаар.

\* \* \*

Баштай ушкан эжин каттырбас.

\* \* \*

Бижектиң чидии херек,

Сөстүң чигези херек.

\* \* \*

Биче чалгаа улуг чалгаага чедирер.

\* \* \*

Будуктуг ыяшка куш чыглыр,

Буянныг өгге чон чыглыр.

\* \* \*

Даг аътты човадыр,

Кылык ботту човадыр.

\* \* \*

Даг дег караны

Довук дег ак базар.

\* \* \*

Даг көрбейн, эдээң азынма,

Суг көрбейн, идииң ужулба.

\* \* \*

Даг көргенде, бөрү омак,

Даай көргенде, чээн омак.

\* \* \*

Дагыр эргек

Тала тыртар.

\* \* \*

Дазылдыг-даа болза, турлур,

Дагалыг-даа болза, таяр.

\* \* \*

Далайга дамды дуза.

\* \* \*

Далашкан күске сүтке дүжер.

\* \* \*

Далдааш, таска дүжер.

\* \* \*

Дамчыыр чугаа – далай чалгыы.

\* \* \*

Дамырактар чыылгаш, хем болур.

Тарамыктар чыылгаш, күш болур.

\* \* \*

Даңзазы чок – таакпызырак,

Дашказы чок – арагазырак.

\* \* \*

Демнигде – күштүг,

Тепкииштигде - быжыг.

\* \* \*

Демниг сааскан

Теве тудуп чиир.

\* \* \*

Довурактан тодар,

Малгаштан байыыр.

\* \* \*

Дорттааш, тос хонар.

\* \* \*

Думчукка тулганда,

Бызаа сугжу.

\* \* \*

Дуңмалыг кижи дыш,

Угбалыг кижи ус.

\* \* \*

Дурту кыска,

Туразы улуг.

\* \* \*

Дус чокта, амдан чок,

Тура чокта, күш чок.

\* \* \*

Идик бакта – эжик ырак,

Эзер бакта – кодан ырак.

\* \* \*

Каас-тодуг чуртталга –

Карак кызыл ажылда.

\* \* \*

Кагган сөөктү катап хемдивес,

Кагган эшти катап кыйгырбас.

\* \* \*

Кадыг черге мал доктаавас,

Харам кижээ эш доктаавас.

\* \* \*

Калбак кезек – от чуду.

Харам кадай - өг чуду.

\* \* \*

Кара сеткил – чыда,

Харам сеткил – дужак.

\* \* \*

Кашты көрүп кажараар.

\* \* \*

Кежиглиг хемни үер үрээр,

Кежээ келинни хоп үрээр.

\* \* \*

Кежээниң мурнунда – хүндү,

Чалгааның мурнунда – кочу.

\* \* \*

Кижи аксынга кирген човаар.

\* \* \*

Кижи экизи – найыралда,

Аът экизи – мунушта.

\* \* \*

Кокайга хой кадартпа,

Хопчуга сөс дыңнатпа.

\* \* \*

Кудай багы арлыр,

Кижи багы арылбас.

\* \* \*

Күжүгенниң тены чидиг,

Хүннээчелдиң караа көскү.

\* \* \*

Күзээнин чедер,

Сураанын тывар.

\* \* \*

Кылык ботту човадыр,

Даг аътты човадыр.

\* \* \*

Кылыр иштиң деги херек,

Чиир эъттиң чаглыы херек.

\* \* \*

Кырган аът орук часпас.

\* \* \*

Кээргээрге, кеземче болбас.

\* \* \*

Олутта олча чок,

Чыдында чыргал чок.

\* \* \*

Оолдуг кижи оя сөглээр,

Кыстыг кижи кыя сөглээр.

\* \* \*

Оттулбаска –хайынмас,

Олурарга – бүтпес.

\* \* \*

Өдүрээн часса-даа,

Хөлүн часпас.

\* \* \*

Өңгүрнүң оңары белен,

Өжештиң чарлыры белен.

\* \* \*

Өскүзүнден өлбес,

Чаңгызындан чарылбас.

\* \* \*

Сеткилдиң бичези херек,

Эртемниң улуу херек.

\* \* \*

Серемчиде хорамча чок.

\* \* \*

Сөглээн сөс –

Керткен ыяш.

\* \* \*

Тайып ужар,

Даянып турар.

\* \* \*

Тенек баш бут човадыр.

\* \* \*

Тенектиң сөзү анчыг,

Теректиң бүрүзү ажыг.

\* \* \*

Төрел багы – аал чуду,

Төл багы - өг чуду.

\* \* \*

Улуг дээш өөрүп болбас,

Биче дээш өкпелеп болбас.

\* \* \*

Үжүк билбес кижи

Үнү чоктан дора.

\* \* \*

Хаандан хаалгачы кончуг.

\* \* \*

Хат чокта, сиген бажы шимчевес.

\* \* \*

Хем келдейбес,

Чон чолдайбас.

\* \* \*

Хомудаачалга сөс аар,

Кошкакка дүк аар.

\* \* \*

Хоп хорандан хоралыг.

\* \* \*

Хөй мегелетпес,

Хөлеге туттурбас.

\* \* \*

Хөөрем чорук көвүк ышкаш.

\* \* \*

Хүлбүс аткан черинден

Хүннүң аңнаар.

\* \* \*

Хүндүлээрге – хүлге олурар,

Мактаарга – башка олурар.

\* \* \*

Хүннүң кээр аалчы хүндү чок.

\* \* \*

Хүн херелдиг,

Күдээ дузалыг.

\* \* \*

Хүрең-дайның маңын көөр,

Күдээзиниң күжүн көөр.

\* \* \*

Хырны мурнаан,

Ады соңнаан.

\* \* \*

Хырнын чажырарга, аштай бээр,

Кылыын чажырарга, көстү бээр.

\* \* \*

Хырны тотса-даа,

Караа тотпас.

\* \* \*

Чадаг кижээ чер ырак,

Чалгаа кижээ чем ырак.

\* \* \*

Чайда ядыы чок,

Кышта коя чок.

\* \* \*

Чашпаа кижиниң сөзү хөй,

Чалгаа кижиниң чылдаа хөй.

\* \* \*

Челелиг бызаа арган,

Чевен кижи самдар.

\* \* \*

Чепти эжип өөренир,

Чеченни сактып өөренир.

\* \* \*

Чоокка чованчыг,

Ыракка ыянчыг.

\* \* \*

Шугум чазаарда, шыгаар,

Шуугаар бетинде, боданыр.

\* \* \*

Экиде – эдержир,

Бакта – кагжыр.

\* \* \*

Эштигде хөглүг,

Эптигде күштүг.

\* \* \*

Ээремниң дүвү ырак,

Эртемниң дөзү ырак.